DEĊIŻJONI TAL-KUMMISSJONI
tat-28 ta' Lulju 2006
li tirrigwarda ċerti miżuri ta' ħarsien marbuta ma' l-influwenza tat-tjur li għandha patoġeniċità għolja fil-Kroazja
(innotifikata taħt dokument numru C(2006) 3352)
(Test b'rilevanza għaż-ŻEE)
(2006/533/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u partikolarment l-Artikolu 18(1) u (7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jirregolaw l-organizzazzjoni tal-kontrolli veterinarji fuq prodotti li jkunu ser jidħlu fil-Komunità minn pajjiżi terzi (2), u b'mod partikolari l-Artikolu 22 (1), (5) u (6) tagħha,
Billi:
(1)
L-influwenza tat-tjur hija marda virali infettiva fit-tjur ta' l-irziezet u f'għasafar oħra, li tikkawża mwiet u disturbi li malajr jistgħu jiżviluppaw fi proporzjonijiet epiżootiċi li kapaċi jwasslu għal theddida serja għas-saħħa ta' l-annimali u dik pubblika u jnaqqsu sew il-kapaċità ta' qliegħ mit-trobbija tat-tjur ta' l-irziezet. Hemm riskju li l-aġent tal-marda jista' jinfirex permezz tal-kummerċ internazzjonali fit-tjur ta' l-irziezet u fl-għasafar oħra ħajjin jew fil-prodotti tagħhom.
(2)
Wara t-tifqigħa ta' l-influwenza tat-tjur, ikkawżata minn razza tal-vajrus H5N1 b'patoġeniċità għolja, fix-Xlokk ta' l-Ażja f'Diċembru 2003, il-Kummissjoni adottat bosta miżuri ta' ħarsien marbuta ma' l-influwenza tat-tjur. Dawn il-miżuri kienu jinkludu, b'mod partikolari, id-Deċiżjoni tal-Kummissjoni 2005/758/KE tas-27 ta' Ottubru 2005 dwar ċerti miżuri ta' ħarsien fir-rigward ta' suspett ta' influwenza tat-tjur b'patoġeniċità għolja fil-Kroazja u li tirrevoka d-Deċiżjoni 2005/749/KE (3). Din id-Deċiżjoni tipprevedi li l-Istati Membri għandhom jissospendu l-importazzjonijiet minn ċerti partijiet tal-Kroazja ta' tjur ħaj ta' l-irżiezet, ir-ratiti, it-tjur selvaġġ tal-priża bir-rix u ċerti għasafar ħajjin oħra inklużi għasafar bħala pets u bajd għat-tfaqqis ta' dawn l-ispeċi, kif ukoll ta' ċerti prodotti ta' għasafar. Id-Deċiżjoni 2005/758/KEE għanda tapplika sal-31 ta' Lulju 2006.
(3)
il-Kroazja nnotifikat lill-Kummissjoni li l-awtoritajiet kompetenti ta' dan il-pajjiż qegħdin japplikaw miżuri ta' ħarsien li huma ekwivalenti għal dawk applikati mill-awtoritajiet kompetenti ta' l-Istati Membri, kif previst fid-Deċiżjoni tal-Kummissjoni 2006/115/KE tas-17 ta' Frar 2006 dwar ċerti miżuri ta' ħarsien fir-rigward ta' l-influwenza tat-tjur b'patoġeniċità għolja f'għasafar selvaġġi fil-Komunità u li temenda d-Deċiżjonijiet 2006/86/KE, 2006/90/KE, 2006/91/KE, 2006/94/KE, 2006/104/KE u 2006/105/KE (4).
(4)
Barra minn hekk, il-Kroazja nnotifikat lill-Kummissjoni li għandha tinnotifika minnufih lill-Kummissjoni bi kwalunkwe tibdil futur fl-istat tas-saħħa ta' l-annimali tal-Kroazja, inkluż speċifikament kwalunkwe tifqigħa oħra ta' inflwenza tat-tjur li tista' sseħħ f'għasafar selvaġġi. Il-Kummissjoni għandha tinforma minnufih lill-Istati Membri u twasslilhom kwalunkwe tagħrif li tirċievi mill-awtoritajiet Kroati.
(5)
Fid-dawl ta' dawn il-miżuri ta' ħarsien li qegħdin jiġu applikati mill-awtoritajiet kompetenti tal-Kroazja u l-impenn min-naħa tal-Kroazja li tinnotifika minnufih lill-Kummissjoni bi kwalunkwe bidla futura fl-istat tas-saħħa ta' l-annimali fir-rigward ta' l-influwenza tat-tjur, il-miżuri ta' ħarsien applikabbli fil-leġiżlazzjoni Komunitarja fir-rigward ta' tifqigħat ta' influwenza fil-pajjiż għandhom jiġu emendati sabiex jippermettu importazzjonijiet minn dawk l-inħawi tal-Kroazja li għalihom l-awtorità kompetenti tal-Kroazja ma stabbilietx miżuri ekwivalenti ta' ħarsien kif stipulat fid-Deċiżjoni 2006/115/KE, wara li saret il-konferma ta' l-influwenza tat-tjur, ikkawżata minn razza tal-vajrus H5N1 b'patoġeniċità għolja fl-għasafar selvaġġi.
(6)
Id-Deċiżjoni tal-Kummissjoni 2005/432/KE li tistipula l-kundizzjonijiet tas-saħħa ta' l-annimali u tas-saħħa pubblika u l-mudelli ta' ċertifikati għall-importazzjoni ta' prodotti tal-laħam għall-konsum mill-bniedem minn pajjiżi terzi u li tirrevoka d-Deċiżjonijiet 97/41/KE, 97/221/KE and 97/222/KE (5), tistipula lista ta' pajjiżi terzi li minnhom l-Istati Membri jistgħu jawtorizzaw l-importazzjoni ta' prodotti tal-laħam u tistabbilixxi sistemi ta' trattament li huma meqjusa effettivi fid-diżattivazzjoni tal-patoġeni rispettivi. Bħala prevenzjoni tar-riskju tat-teħid tal-mard permezz ta' prodotti bħal dawn, jeħtieġ li jiġu applikati trattamenti adegwati skond l-istatus ta' saħħa tal-pajjiż ta' l-oriġni u l-ispeċi li minnha jinkiseb il-prodott. Għalhekk jidher xieraq li l-importazzjoni ta' prodotti tal-laħam tat-tjur tal-kaċċa bir-rix li joriġinaw mill-Kroazja u li huma pproċessati sa temperatura ta' għall-inqas 70oĊ fil-prodott kollu kemm hu għandhom jibqgħu awtorizzati.
(7)
Meta wieħed iqis il-qagħda ta' l-epidemoloġija fil-Kroazja u fil-pajjiżi ġirien u r-riskju li għad hemm ta' influwenza tat-tjur, il-miżuri ta' ħarsien previsti fid-Deċiżjoni għandhom japplikaw sal-31 ta' Diċembru 2006.
(8)
Għar-raġunijiet ta' ċarezza u konsistenza tal-leġiżlazzjoni Komunitarja, id-Deċiżjoni 2005/758/KE għandha tiġi rrevokata u sostitwita minn din id-Deċiżjoni.
(9)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI
Artikolu 1
L-Istati membri għandhom jissospendu importazzjonijiet, minn dik il-parti tat-territorju tal-Kroazja msemmija fl-Anness ta' din id-Deċiżjoni, ta' dawn li ġejjin:
(a)
tjur ħaj, ratiti, tjur tal-priża u bir-rix sew ta' l-irziezet kif ukoll selvaġġ, għasafar ħajjin għajr it-tjur kif definiti fl-Artikolu 1, it-tielet inċiż, tad-Deċiżjoni 2000/666/KE, inklużi għasafar li jakkumpanjaw is-sidien tagħhom (għasafar bħala pets), u bajd għat-tfaqqis ta' dawn l-ispeċijiet;
(b)
laħam frisk tat-tjur selvaġġ tal-priża,
(ċ)
preparazzjonijiet tal-laħam u prodotti tal-laħam li jikkonsistu fi, jew li fihom, laħam tat-tjur tal-priża selvaġġ,
(d)
ikel mhux imsajjar għall-pets u materjal mhux ipproċessat għall-għalf li fih kwalunkwe parti minn tjur tal-priża selvaġġ bir-rix, u
(e)
laħam mhux ttrattat minn tjur tal-priża minn kwalunkwe għasfur.
Artikolu 2
B'deroga mill-punt (c) ta' l-Artikolu 1, l-Istati Membri għandhom jawtorizzaw l-importazzjoni tal-prodotti tal-laħam li jikkonsistu fi, jew li fihom, laħam tat-tjur selvaġġ tal-priża bir-rix bil-kundizzjoni li l-laħam ikun għadda minn mill-anqas wieħed mit-trattamenti speċifiċi msemmija taħt il-punti B, C jew D fil-Parti 4 ta' l-Anness II mad-Deċiżjoni tal-Kummissjoni 2005/432/KE.
Artikolu 3
L-Istati Membri għandhom, minnufih, jieħdu l-miżuri meħtieġa biex ikunu konformi ma' din id-Deċiżjoni u jippubblikaw dawn il-miżuri. Għandhom minnufih jinformaw lill-Kummissjoni dwar dan.
Artikolu 4
Id-Deċiżjoni 2005/758/KE hija rrevokata.
Artikolu 5
Din id-Deċiżjoni għandha tapplika sal-31 ta' Diċembru 2006.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, nhar it-28 ta' Lulju 2006.